Fl-okkażjoni tal-Jum Dinji tal-Ilma, l-Unjoni Ewropea tfakkar li ilma sikur tajjeb għax-xorb u s-sanità huma kruċjali għal ħajja f'saħħitha u dinjituża. Minkejja dan, aktar minn 750 miljun persuna madwar id-dinja għadhom mingħajr aċċess għal ilma tajjeb għax-xorb, u għalhekk imċaħħda minn dritt bażiku tal-bniedem. Hija traġedja umana u totalment inaċċettabbli li aktar minn 4,000 tifel u tifla taħt il-ħames snin imutu kuljum minħabba mard assoċjat man-nuqqas ta' aċċess għal ilma tax-xorb nadif kif ukoll sanità u iġjene inadegwati. Fl-2015, id-dinja għandha opportunità ta' darba f'ġenerazzjoni biex taqbel dwar approċċ verament trasformattiv u komprensiv għall-eradikazzjoni tal-faqar u l-iżvilupp sostenibbli madwar id-dinja. L-UE temmen li approċċ ibbażat fuq id-drittijiet għall-aġenda ta' wara l-2015, li jħaddan id-drittijiet tal-bniedem kollha, u l-ugwaljanza bejn is-sessi, jiżgura bl-aħjar mod li dawn l-għanijiet jintlaħqu. Id-disponibbiltà u l-ġestjoni sostenibbli tal-ilma u s-sanità għal kulħadd iridu jkunu komponenti importanti ta' dan il-qafas ġdid, peress li l-ilma huwa fattur ewlieni għall-iżvilupp sostenibbli. L-UE hija mħassba dwar il-problema tal-iskarsezza tal-ilma u l-pressjoni fuq l-ilma, li hija aktar minn qatt qabel riżultat tat-tibdil fil-klima u li x'aktarx taffettwa aktar nies fil-ġejjieni minħabba l-iżviluppi demografiċi. In-nuqqas ta' ilma, il-kwalità fqira tal-ilma, nixfiet jew għargħar huma fatturi li jikkontribwixxu għal konflitti vjolenti li mbagħad iċaħħdu lil ħafna nies minn aċċess għall-ilma. Abbażi tal-esperjenza u l-għarfien miksuba mill-UE u l-Istati Membri tagħha fil-ġestjoni tal-ilma, l-UE tinkoraġġixxi bil-qawwa l-kooperazzjoni transkonfinali dwar il-ġestjoni tal-ilma biex tippromwovi l-iżvilupp sostenibbli kif ukoll l-istabbiltà, il-paċi u s-sigurtà. F'dan il-kuntest, aħna nilqgħu l-ftuħ tal-Konvenzjoni dwar il-Protezzjoni u l-Użu tal-Korsiji tal-Ilma Transkonfinali u tal-Lagi Internazzjonali (il-Konvenzjoni dwar l-Ilma tal-Kummissjoni Ekonomika għall-Ewropa tan-Nazzjonijiet Uniti) għall-Istati Membri kollha tan-NU u d-dħul fis-seħħ, f'Awwissu 2014, tal-Konvenzjoni tan-Nazzjonijiet Uniti dwar il-Korsiji tal-Ilma. L-UE tistenna bil-ħerqa wkoll sabiex tikkontribwixxi b'mod attiv għas-suċċess tal-Forum Dinji dwar l-Ilma f'April ta' din is-sena. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.